Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
- 1
Gjude
Cjapitul 1
Direzion e salût
1 Gjude, servidôr di Gjesù Crist, fradi di Jacum, ai sielzûts ch’a vivin tal amôr di Diu Pari e a son stâts vuardâts par Gjesù Crist: 2 remission a vualtris e pâs e amôr fint avonde.
I fals mestris
3 Miei cjârs, o vevi une gole tremende di scrivius a rivuart de nestre salvece, ma o ài scugnût fâlu par sburtâus a lotâ pe fede ch’e je stade contade ai sants une volte par simpri. 4 A son rivâts a intropâsi framieç di vualtris un pôcs di lôr – za marcâts dopomai par cheste condane –, cence religjon, ch’a cjatin un rimpin a lis lôr porcariis te gracie dal nestri Diu, dineant il nestri unic paron e Signôr Gjesù Crist.
5 O vuei ricuardâus a vualtris, ch’o cognossês za dutis chestis robis, che il Signôr, dopo di vê salvât il popul de tiere dal Egjit, al à parât in fruç chei che no àn volût crodi, 6 e chei agnui che no àn tignût cont dal lôr onôr ma a àn lassade la lôr sente, lui ju ten peâts cun cjadenis eternis, tal scûr, pal judizi de grande zornade. 7 Cussì ancje Sodome e Gomore e lis citâts dulintor, che si son lassadis lâ a lis stessis porcariis e si son butadis tai vizis cuintri nature, a stan patint lis penis di un fûc eterni, par ch’a sedin di spieli.
8 Ancje chei chi a son compagns: sburtâts dai lôr çavariaments, a sporcjin il lôr cuarp, a butin di bande il Signôr e a blestemin lis gloriis. 9 E l’arcagnul Micjêl, cuant ch’al barufave cul diaul par vê il cuarp di Mosè, nol à olsât a fâi cuintri cun brutis peraulis ma i à dit: Che il Signôr ti condani! 10 Chei chi invezit a blestemin dut ce che no cognossin; e dut ce ch’a cognossin naturalmentri, tant che nemâi cence lum di reson, ur servìs par finî di ruvinâsi. 11 Puars mai lôr! A àn cjapade la strade di Cain e, pe gole dai bêçs, si son impeolâts tai disordins di Balaam e a son lâts a finîle te rivolte di Kore. 12 A son il disonôr dai vuestris gustâs parcè che si sentin in taule cence nissun rivuart, passintsi fûr di misure. A son tant che nûi cence ploe menâts vie dai aiars, o arbui cence pomis sul finî de stagjon, muarts dôs voltis, dislidrisâts. 13 A son come ondis salvadiis dal mâr, ch’a mostrin la sbrume des lôr porcariis; come stelis cence fermece, ch’a àn par distin un scûr penç pa l’eternitât.
14 Ancje par lôr al à profetât Enoc, setim dopo di Adam, cuant ch’al à dit: “Ve, il Signôr al è vignût cui siei miârs di miârs di agnui par fâ sentence cuintri di ducj, 15 e par svergognâ ducj i triscj di dutis lis voris di inicuitât ch’a àn fat e di dutis lis ofesis che pecjadôrs cence religjon a àn dit cuintri di lui”. 16 A son stiçadôrs plens di asse, ch’a operin seont lis lôr vois; la lôr bocje e bute fûr peraulis di supierbie e a lengin lis personis pai lôr interès.
Esortazion a la comunitât
17 Vualtris però, miei cjârs, tignît a ments dutis chês robis che i apuestui dal Signôr nestri Gjesù Crist us àn visâts denant trat. 18 Lôr ur disevin: “Te ultime ete a rivaran i bausârs, ch’a laran indenant seont lis lôr vois orendis”. 19 A son chei ch’a semenin divisions, int matereâl, cence Spirt.
20 Vualtris però, miei cjârs, fasêt sù la vuestre cjase spirtuâl parsore de vuestre fede une vore sante, preait midiant dal Spirtu Sant, 21 restait tal amôr di Diu, spietant il boncûr dal Signôr nestri Gjesù Crist pe vite eterne. 22 Chei ch’a clopin cirît di persuadiju, 23 chei altris cirît di gjavâju dal fûc; a chei altris ancjemò cirît di puartâur un amôr plen di timôr, tignintsi vuardâts parfin dal vistît sporcjât de lôr cjar.
Dossologjie di conclusion
24 A di chel ch’al pò vuardâus di ogni colpe e fâus comparî denant de sô glorie cence pecjis e in gjonde, 25 al unic Diu, nestri salvadôr, midiant di Gjesù Crist nestri Signôr, glorie, maiestât, fuarce e potence nant di dutis lis etis, cumò e simpri. Amen!
fur_Latn fur_Latn fur_Latn cat_Latn fur_Latn ast_Latn lit_Latn fur_Latn unk hrv_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn